Bahaso Ocu

Bahaso Ocu atau bahaso Kampar iolah bahaso nan dipakai dek uwang Ocu nan marupokan panduduok asli di Kabupaten Kampar, Riau. Dek latak panyebaran geografis bahaso ko nan talatak dokek jo Provinsi Sumatera Barat, bahaso ko karik ba karik jo dialek lain dalam bahaso Minangkabau iyolah dialek Luhak Limopuluoh Koto. Sodangkan di wilayah Riau, bahaso ko mampunyai kamiripan jo dialek Kuantan.

Dalam pakambangannyo, masih ado salisiah pandapek tantang hubungan bahaso ko jo kaduo bahaso sakitarnyo, bahaso Minang jo bahaso Melayu. Sabagian pakar maanggoknyo subagai dialek dari bahaso Minang dan sabagian lain mangganggapnyo subagai dialek bahaso Malayu Riau. Namun, uwang Ocu lobio suko ma anggapnyo subagai bagian dari bahaso  Malayu Riau atau bahkan bahaso mandiri.

Salain di Kabupaten Kampar, Riau, bahaso ko juo dipakai dek parantau Ocu di babagai wilayah di Indonesia. Bahkan, dek parantau Ocu nan olah marantau ka Samananjuang Malaya, Malaysia.

Sijarah 
Pakambangan bahaso Kampar indak talapeh dari sijarah Kampar sajak zaman Karajaan Sriwijaya. Dalam sijarah disabuikan baso wakatu tu wilayah Kampar taleso manjadi pusek pamarintahan jo paribadatan bagi Karajaan Sriwijaya nan samulo banamo Karajaan Muaro Takuih. Kudian didirikanlah Candi Muaro Takuih di tapi Sungai Kampar Kanan sabalun akhianyo bapindah ka Palembang. Karajaan Sriwijaya wakatu itu manggunokan bahaso Malayu Kuno, sabagaimano nan tatulih pado Batu basurek Kedukan Bukit. Hal ko didukuang dek catatan Tiongkok, baso Karajaan Sriwijaya pado mulonyo banamo Karajaan Malayu jo bahaso pangantarnyo bahaso Malayu. Kudian bahaso Malayu capek bakambang sairiang jo ekspansi Karajaan Sriwijaya.

Sasudah Karajaan Sriwijaya runtuah, muloilah pangaruah dari Kasutanan Malaka jo Karajaan Pagaruyuang di padalaman Minangkabau. Manuruik Sulalatus Salatin, disabuikan adonyo katarikatan Kasutanan Malayu Malaka jo Kampar. Kudian juo disabuikan Sutan Malaka tarakhia, Sutan Mahmud Shah salapeh jatuahnyo Bintan taun 1526 ka tangan Portugis, malarikan diri ka Kampar, duo taun kudian mangkaik jo dimakamkan di Kampar.

Tomas Dias dalam ekspedisinyo ka padalaman Minangkabau taun 1684, manyabuikan baso inyo manyusuri Sungai Siak kudian sampai pado suatu kawasan, pindah lalu malanjuikan pajalanan darek manuju Sungai Kampar. Dalam pajalanan tasabuik inyo bajumpo jo panguaso satampek jo mamintak izin manuju Pagaruyuang. Wakatu tu Kampar marupokan kawasan nan strategis untuak paniagoan, sainggo manjadi wilayah rantau dek Luhak Limopuluah Koto di padalaman jo dikana sabagai Rantau Limo Koto. Komunikasi masyarakaik antaro wilayah Luhak jo Rantau tasabuik taruih tajalin, sainggo masyarakaik kaduo daerah tu mampunyoi kamiripan dialek.

Salapeh itu, kakuasoan ateh wilayah Kampar bapindah ka Kasutanan Siak Sri Indopuro. Kasutanan Siak manggunokan bahaso Malayu Tinggi sabagai bahaso pangantarnyo sainggo ado hubuangan saliang mampangaruahi antaro bahaso Malayu nan digunokan dek karajaan jo dialek masyarakaik Kampar.

Pado awal kamardekaan Republik Indonesia, wilayah Kampar dimasuakan ka dalam Provinsi Sumatera Tangah. Salapeh Provinsi Sumatera Tangah dibubarkan, Kampar dimasuakan ka dalam wilayah Provinsi Riau taun 1958.  Dek jalannyo sijarah kolah, bahaso Kampar mamiliki hubuangan nan arek jo bahaso Minangkabau di subalah barat sarato bahaso Malayu Riau di sabalah timur.

Kontroversi dialek 
Urang Kampar umumnyo bapandapek baso bahasonyo babeda jo bahaso Minangkabau walaupun mampunyoi banyak pasamoan, canduang manganggapnyo sabagai bahaso mandiri atau salah satu dialek bahaso  Malayu Riau Sabagian pakar adopulo nan manggolongkannyo sabagai salah satu dari dialek bahaso  Malayu Riau. Dialek Kampar dikalompokkan dek Hamidy sabagai dialek  Malayu Riau basamo limo dialek lainnyo ( Malayu masyarakaik tarasiang, Petalangan, Rokan, Rantau Kuantan, jo Riau Kapulauan) jo pabedaan nan dimilikinyo ado pado intonasi sarato babarapo kato-kato. Salanjuiknyo dari paretongan dialektrometri nan dilakukan dek Pusek Bahaso, dialek Kampar mamiliki persentasi fonologis jo leksikon nan babeda jo bahaso  Malayu bakisar 88,25%.

Pasamoan jo bahaso Minangkabau, khususnyo jo dialek Limopuluh Koto, mambuek sabagian pakar manggolongkan bahaso Kampar sabagai salah satu dialek dalam bahaso Minang. Hal iko dapek dicaliak dari kabiasoan urang Kampar katiko basarobok jo urang nan barasa dari Sumatera Barat, khususnyo dari Limopuluh Koto, akan saliang mamahami bahaso surang-surang. Manuruik hasil paretongan dialektrometri, persentase pabedaan dialek Kampar jo dialek-dialek Minangkabau lainnyo bakisar 51%—69%. Persentase itu manunjuakan hubuangan bahaso Kampar jo bahaso Minangkabau ado pado tingkek beda dialek manuruik teori Guiter maupun Lauder.

Pabandiangan jo dialek sarato bahaso lain  
Pabandiangan jo dialek-dialek lain dalam bahaso Minangkabau dapek dicaliak pado contoh kalimaik barikuik:

Rujuakan 

Bahaso Minangkabau
Bahaso Melayu
Bahaso
Riau
Kampar